From: Saša Janković [mailto:sasa.jankovic@zastitnik.rs] 
Sent: Tuesday, December 04, 2012 5:04 PM
To: 'snpnasi.info@gmail.com'
Subject: odgovor ZG SNP Nasi
Поштовани г. Ивановићу и други из СНП Наши,

Жалим што моје изјаве схватате као „петпарачке и таблоидне“. Иступе које ја сматрам таквим трудим се да не коментаришем нити се на њих обазирем, али разумем Вашу потребу и поштујем право да ми упутите критику јер сам плаћен новцем свих пореских обвезника. Морам признати да сам из већ изнетих разлога без претераног ентузијазма дао изјаву која вас се тиче медијској кући Б92. Тим пре сам вашу критику детаљно размотрио.

Нетачно је да јавно не реагујем када оценим да медији поступају супротно принципима на којима почива поштовање људских права. Као Заштитник грађана, један сам од ретких државних органа који је упозоравао на говор мржње у појединим медијима, на оглашавање људи кривим пре пресуде, на објављивање потенцијално штетних података о деци, на погубност нетранспарентног власништва над медијима, на недозвољену политизацију медија, на кршење професионалне етике код новинара...). Те реакције, међутим, никада нису „контролне“ већ едукативне и превентивне – као Заштитник грађана, наиме, немам контролна овлашћења према медијима (ни грађанима), већ само према органима јавне власти. Поједини медији у Србији немају претерано осетљивости за оне видове и методе утицаја који су ми на располагању када су они - медији у питању (саопштења и извештаје које, опет, медији треба да пренесу да би имали ефекат; разговоре са главним/одговорним уредницима и сл.). Већина других опет, мање или више, брже или спорије, али ипак уважава аргументе које износим у циљу јачања културе људских права која мора да постоји да би права сваког од нас, без обзира на различита мишљења, свугде и на сваком месту била сачувана, чак и када смо међу неистомишљеницима. На исти начин, ценећи свачији домашај и озбиљност, реагујем и када било ко на јавној сцени заговара ставове који подривају поштовање људских права као једних од темеља нашег уставног уређења („Република Србија је држава српског народа и свих грађана који у њој живе, заснована на владавини права и социјалној правди, начелима грађанске демократије, људским и мањинским правима и слободама и припадности европским принципима и вредностима.“ – члан 1 Устава Републике Србије). Неко то прихвата боље, неко лошије, али ја мир налазим у сазнању да о своје поступке не уподобљавам страху од било кога, већ начелима и вредностима које прокламују Устав и закони Републике Србије. Отуда ме и ваше упозорење да ћу „пре или касније морати да дам одговоре на бројна питања“, као и нетачна тврдња о мојој „хушкачкој реторици“ не погађају, нити ме вулгарни и претећи коментари на појединим сајтовима и форумима на којима се истовремено велича СНП Наши, одвраћају од изношења ставова које заузмем, јер ти ставови су моја дужност, а не опредељење и могу их се одрећи само ако се истовремено одрекнем и дужности коју обављам, што не намеравам.

Размотрио сам и коментаре на сајту Б92 на које сте ми указали и сматрам да у афекту не примећујете цинизам и иронију који их не чине таквим да би медиј, у складу са законом, морао да спречи њихово објављивање. Иначе, на сајтовима медија и другим, често се појављују коментари који не би смели бити објављени из разлога предвиђених законом, што је одговорност власника, односно уредника сајта коју они често пренебрегавају, а законом прописана санкција изостаје. Међутим, нисам нашао основа да закључим да су коментари које сте ви овом приликом цитирали такве природе (што не значи да их Б92 никада не објављује). Оно на шта јесам нашао разлог да реагујем је првобитни наслов вести, који никако не одговара ни фактичкој садржини ни намерама моје изјаве и многе грађане је довео у заблуду о томе да сам изразио свој политички став о десници или левици и тако ми нанео штету. Тај наслов је после моје реакције измењен. У сваком случају, вама стоји на располагању обраћање Б92 уколико сматрате да су извештавањем или објављивањем коментара повредили ваша законом заштићена права или правила новинарске струке, а наравно и друга правна средства за заштиту ваших права. То што ја као Заштитник грађана у овом случају не сматрам да су она повређена, не спречава ни прејудицира одлуку суда или другог органа коме одлучите да се обратите.

На крају, радује ме што сте на крају Вашег дописа написали „срдачан поздрав“, јер то буди наду да различитост ставова не значи нужно и мржњу која сваком ко је осећа мути поглед и помрачује мисао, без обзира на то да ли је у основној ствари у праву или не. Посебно због тога, и ја вас срдачно поздрављам.

Саша Јанковић
Заштитник грађана (Ombudsman)

